**Muudatustest korraldatud jäätmeveos alates 1. aprillist**

Saarde Vallavolikogu võttis 2022. a augustis vastu valla uue jäätmehoolduseeskirja. Eeskirja uuendamise vajadus tulenes nii jäätmeseaduse nõuetest kui ka valla eesmärkidest edendada jäätmete liigiti kogumist.

**Jäätmeseaduse kohaselt tuleb saavutada 2025. a 1. jaanuariks olmejäätmete korduskasutuseks ette valmistamise ja ringlusse võtu sihttase 55%, 2030. a 1. jaanuariks 60% ning 2035. a 1. jaanuariks juba 65%.** Tänane tase on 30% juures, mis tähendab selget vajadust muuta tegevusi jäätmete tekkekohal liigiti kogumisel ja kogutud jäätmete käitlemisel.

Uus jäätmevedaja Eesti Keskkonnateenused AS alustab Saarde vallas jäätmete vedu 1. aprillil 2023. Kuna korraldatud jäätmevedu puudutab kõiki Saarde valla elanikke, ettevõtteid ja asutusi, siis anname ülevaate uutest nõuetest, millega nii elanikel kui juriidilistel isikutel tuleb edaspidi arvestada.

**Saarde vallas on korraldatud jäätmeveoga hõlmatud kokku 10 jäätmeliiki:** biolagunevad köögi- ja sööklajäätmed ehk toidujäätmed, biolagunevad aia- ja haljastujäätmed, segapakend, klaaspakend, paberi- ja kartongijäätmed, suurjäätmed, klaasijäätmed, elektroonikaromud, tekstiilijäätmed ja segaolmejäätmed.

**Muudatustest eramajadele**

Eramajades elavatel jäätmevaldajatel on **kohustuslik** jäätmevedajale üle anda:

**Biolagunevad köögi- ja sööklajäätmed** ehk toidujäätmed.Kõik tiheasustusalal ja kompaktse hoonestusega alal Kilingi-Nõmme linnas, Saarde külas, Surju külas, Tali külas ja Tihemetsa alevikus asuvad jäätmevaldajad peavad andma jäätmed konteineriga jäätmevedajale üle. J**äätmete üleandmine on tasuta**. Kui jäätmeid üle anda ei soovi, tuleb toidujäätmed oma kinnistul kompostida. Kompostimine toimub tiheasustusalal ja kompaktse hoonestusega alal kompostriga. Oluline on silmas pidada, et kompostimisel peab järgima kindlaid nõudeid. Näiteks peab komposter asuma naabri aiast vähemalt kahe meetri kaugusel ja ei tohi tekitada häiringuid (lõhn, näriliste levik). Kui nõuete täitmine ei ole võimalik, tuleb asuda jäätmeid konteineriga vedajale üle andma. Kui on soov kasutada korraga nii jäätmete üleandmist kui kompostimise lahendust (nt talveperioodil), siis see on samuti võimalik. Hajaasustuses asuvad jäätmevaldajad peavad oma jäätmed kas kompostima või andma need üle nõuetekohasesse kogumiskohta. Kompostida tohib nii kompostriga kui aunas.

**Segapakendid (ilma klaaspakendita)** tuleb kõikidel Saarde valla jäätmevaldajatelvedajale üle anda kas konteineriga või kogumiskotiga. Kogumiskoti eest maksma ei pea, jäätmevedaja annab selle kõikidele soovijatele tasuta. Uus kogumiskott jäetakse jäätmevaldajale kokkulepitud kohta kogumiskoti graafikujärgsel veopäeval. **Jäätmete üleandmine on tasuta**. Igati mõistlik on kasutada mugavat võimalust pakendijäätmeid vedajale üle anda, kuna:

• pakendeid peab liigiti koguma;

• pakendeid tekib igapäevaselt suures mahus;

• liigiti kogutud pakendeid saab suures mahus suunata taaskasutusse;

• pakendeid ei pea ise viima avalikesse konteineritesse;

• kui pakendeid ei panda segaolmejäätmete konteinerisse, saab võtta kasutusele kas väiksema konteineri või vähendada konteineri tühjendussagedust. Nii säästab raha.

**Segaolmejäätmed** tuleb jäätmevedajale üle anda konteineriga, vallavalitsuse nõusolekul on võimalik kasutada ka kogumiskotti. **Jäätmete üleandmine on tasuline.**

Eramajadel on **võimalik (vabatahtlik)** jäätmevedajale üle anda:

**Biolagunevad aia- ja haljastujäätmed.** Kõik tiheasustusalal ja kompaktse hoonestusega alal Kilingi-Nõmme linnas ja Tihemetsa alevikus asuvad jäätmevaldajad saavad tellimuse alusel jäätmed vedajale üle anda ajavahemikul 1. aprill kuni 30. november. Kogumisringid toimuvad vähemalt üks kord kuus. **Jäätmete üleandmine on tasuta.** Kui jäätmeid vedajale üle ei anta, tuleb need kompostida enda kinnistul või anda üle nõuetekohasesse kogumiskohta.

**Elektroonikaromud** saab tellimuse alusel jäätmevedajale üle anda. Vedaja teostab jäätmete vedu kogumisringidena vähemalt kord kvartalis. **Kompleksete elektroonikaromude üleandmine on tasuta.** Kui jäätmevedajale jäätmeid üle ei anta, tuleb need ise viia nõuetekohasesse kogumiskohta.

**Klaasijäätmed** saab tellimuse alusel jäätmevedajale üle anda. Vedaja teostab jäätmete vedu kogumisringidena vähemalt kord kvartalis. **Jäätmete üleandmine on tasuta.** Kui jäätmevedajale klaasijäätmeid üle ei anta, tuleb need ise viia nõuetekohasesse kogumiskohta, nt Paikre prügilasse (Põlendmaa küla, Paikuse osavald).

**Suurjäätmed** saab tellimuse alusel jäätmevedajale üle anda. Vedaja teostab jäätmete vedu kogumisringidena vähemalt kord kvartalis. **Jäätmete üleandmine on tasuta.** Kui jäätmevedajale suurjäätmeid üle ei anta, tuleb need ise viia nõuetekohasesse kogumiskohta, nt Paikre prügilasse, kus jäätmete üleandmine on tasuline.

**Tekstiilijäätmed** saab tellimuse alusel jäätmevedajale üle anda. Vedaja teostab jäätmete vedu kogumisringidena vähemalt kord kvartalis. **Jäätmete üleandmine on tasuline.** Kui jäätmevedajale tekstiilijäätmeid üle ei anta, tuleb need ise viia nõuetekohasesse kogumiskohta, nt Paikre prügilasse. Korduskasutuskeskustesse saab viia sellist tekstiili ja rõivaid, mis on korduskasutuseks sobilikud (puhtad, terved). Mitmed korduskasutuskeskused asuvad Pärnu linnas.

**Klaaspakendi ning paberi- ja kartongijäätmed** saavad eramajades elavad jäätmevaldajad viia selleks ettenähtud avalikesse konteineritesse.

**Muudatustest korterelamutele, asutustele ja ettevõtetele**

Korterelamutel ning asutustel ja ettevõtetel on **kohustuslik** jäätmevedajale üle anda:

**Biolagunevad köögi- ja sööklajäätmed.** Kõik tiheasustusalal ja kompaktse hoonestusega alal Kilingi-Nõmme linnas, Saarde külas, Surju külas, Tali külas ja Tihemetsa alevikus asuvad korterelamud ning asutused ja ettevõtted peavad andma jäätmed konteineriga jäätmevedajale üle. **Jäätmete üleandmine on tasuta.** Kui kinnistu võimaldab, siis on võimalus jäätmeid kompostida kompostriga. Kui kompostimise nõuete täitmine ei ole võimalik, tuleb asuda jäätmeid konteineriga vedajale üle andma. Vallavalitsus kontrollib kompostimise nõuete täitmist.

**Segapakendid (ilma klaaspakendita)** tuleb kõikidel Saarde valla jäätmevaldajatel vedajale üle anda kas konteineriga või kogumiskotiga. **Jäätmete üleandmine on tasuta.**

**Klaaspakendid.** Kõik tiheasustusalal ja kompaktse hoonestusega alal Kilingi-Nõmme linnas, Saarde külas, Surju külas, Tali külas ja Tihemetsa alevikus asuvad korterelamud ning asutused ja ettevõtted peavad andma klaaspakendid konteineriga jäätmevedajale üle. **Jäätmete üleandmine on tasuta.** Hajaasustuses asuvad jäätmevaldajad saavad klaaspakendid viia selleks ettenähtud avalikesse konteineritesse.

**Paberi- ja kartongijäätmed.** Kõik tiheasustusalal ja kompaktse hoonestusega alal Kilingi-Nõmme linnas, Saarde külas, Surju külas, Tali külas ja Tihemetsa alevikus asuvad korterelamud ning asutused ja ettevõtted peavad andma jäätmed konteineriga jäätmevedajale üle. **Jäätmete üleandmine on tasuta.** Hajaasustuses asuvad jäätmevaldajad saavad paberi- ja kartongijäätmed viia selleks ettenähtud avalikesse konteineritesse.

**Segaolmejäätmed** peab jäätmevedajale andma üle konteineriga. **Jäätmete üleandmine on tasuline.**

Korterelamutel ning asutustel ja ettevõtetel on **võimalik (vabatahtlik)** jäätmevedajale üle anda:

**Biolagunevad aia- ja haljastujäätmed.** Kõik tiheasustusalal ja kompaktse hoonestusega alal Kilingi-Nõmme linnas ja Tihemetsa alevikus asuvad jäätmevaldajad saavad tellimuse alusel jäätmed vedajale üle anda ajavahemikul 1. aprill kuni 30. november. Kogumisringid toimuvad vähemalt üks kord kuus. **Jäätmete üleandmine on tasuta.** Kui jäätmeid vedajale üle ei anta, tuleb need kompostida enda kinnistul või anda üle nõuetekohasesse kogumiskohta.

**Elektroonikaromud, klaasijäätmed, suurjäätmed, tekstiilijäätmed** saab tellimuse alusel jäätmevedajale üle anda. Vedaja teostab jäätmete vedu kogumisringidena vähemalt kord kvartalis. **Suurjäätmete, komplektsete elektroonikaromude ja klaasijäätmete üleandmine on tasuta**, tekstiilijäätmete ja mittekomplektse elektroonikaromu üleandmine on tasuline. Kui jäätmeid vedajale üle ei anta, tuleb need anda üle nõuetekohasesse kogumiskohta.

**Kogumismahutite rentimisest ja ostmisest**

Jäätmevedajalt saab kogumismahutit (konteinerit) rentida või osta, kuid see ei ole kohustuslik. Jäätmete kogumiseks võib edasi kasutada enda olemasolevaid nõuetele vastavaid konteinereid. Samuti võib kasutada teiste ettevõtete renditavaid nõuetele vastavaid konteinereid või osta sobiva konteineri poest. Jäätmevedaja edastab nii konteinerite hinnakirja kui muude teenuste hinnad kõikidele jäätmevaldajatele koos uue jäätmeveo lepinguga enne uue perioodi algust. Kui senini oli jäätmekonteineri rent 0 eurot kuus, siis alates 1. aprillist 2023 on konteineri rentimine tasuline teenus.

**Kogumismahutite tühjendamissagedusest**

Segaolmejäätmete kogumismahuti minimaalne tühjendamissagedus on:

• tiheasustusalal vähemalt üks kord nelja nädala jooksul;

• hajaasustusalal vähemalt üks kord 12 nädala jooksul.

• tiheasutusalal ja kompaktse hoonestusega alal asuvatel jäätmevaldajatel, kes nõuetekohaselt kompostivad või annavad üle jäätmevedajale biolagunevaid jäätmeid ja segapakendijäätmeid, on võimalik taotleda segaolmejäätmete mahuti tühjendamisel sagedust üks kord 12 nädala jooksul.

Biolagunevate köögi- ja sööklajäätmete mahuteid tuleb tühjendada vähemalt üks kord kahe nädala jooksul, vältides konteinerite ületäitumist ja ebameeldiva lõhna levikut. Talveperioodil (01.10 - 30.04) on lubatud rakendada tühjendussagedust üks kord nelja nädala jooksul.

**Kasutage ühismahutit**

Kui jäätmevaldajal ei ole sobivat ruumi/ala, kuhu konteinerid paigutada või on soov vähendada konteinerite rendikulu, siis on võimalik teha koostööd oma naabritega ja võtta kasutusele ühismahuti. Ühismahuti kasutajate arv ei ole piiratud ja seda võib kasutada kõikide jäätmeliikide puhul, mida saab konteineriga koguda. Ka lähestikku asetsevad korteriühistud ja ettevõtted saavad ühiskonteinerit kasutada. Ühiskonteineri kasutamiseks tuleb esitada vallavalitsusele kirjalik taotlus.

**Jäätmeveost vabastuse taotlemine**

Jäätmevaldajal on õigus esitada vallavalitsusele kirjalik taotlus korraldatud jäätmeveoga tähtajaliselt mitteliitunuks lugemiseks, kui kinnistul ei elata või kinnistut ei kasutata või kui kinnistut ei kasutata kindlal perioodil (nt suvekodu).

**Lepingutest ja infopäevadest**

AS Eesti Keskkonnateenused saadab kõikidele jäätmevaldajatele uue hankeperioodi alguses tutvumiseks ja allkirjastamiseks eeltäidetud jäätmeveo lepingu. Leping on koostatud jäätmevaldajate registris kajastuvate andmete põhjal ning arvestades jäätmekäitlusele korraldatud jäätmeveoga kehtestatud nõudeid. Kõiki lepinguid saab sõlmida AS-ga Eesti Keskkonnateenused digitaalselt või kasutades tavaposti ning palume pöörata tähelepanu eeltäidetud teenuslepingus esitatud andmetele. Juhul, kui andmetes esineb vigu, palume teha muudatuse AS Eesti Keskkonnateenused e-teeninduses, edastada õige info ettevõtte klienditeenindusele telefonil 435 5025, e-posti aadressil viljandi@keskkonnateenused.ee või postiga aadressil Musta tee 9, 71008 Viljandi.

Infopäevadel 21.03.2023 Surju Rahvamajas ja 23.03.2023 Kilingi-Nõmme klubis selgitatakse jäätmevaldajatele korraldatud jäätmeveo rakendamise tingimusi, tutvustatakse pakutavaid teenuseid, antakse juhiseid ja selgitusi teenuste valiku ja jäätmete liigiti kogumise osas, vastatakse esitatud küsimustele ning käsitletakse teemasid, mille eesmärgiks on jäätmevaldajate teadlikkuse tõstmine korraldatud jäätmeveo kõikide tingimuste ja võimaluste osas.

Saarde valla uus jäätmehoolduseeskiri koos tiheasustus- ja kompaktse hoonestusega alade kaartidega on leitav valla veebilehelt valdkonnad > keskkond > eeskirjad ja korrad. Kui tekib eeskirja ja uute tingimustega seonduvaid küsimusi, palume pöörduda valla keskkonna- ja heakorraspetsialisti Kaie Sakala poole, tel 5307 0296, kaie.sakala@saarde.ee.

**JÄÄTMEVEOLEPINGUID ON VÕIMALIK SÕLMIDA:**

* digitaalselt AS Eesti Keskkonnateenused e-teeninduses (www.keskkonnateenused.ee) või e-posti aadressil viljandi@keskkonnateenused.ee;
* posti teel: AS Eesti Keskkonnateenused, Musta tee 9, Viljandi 71008;
* Surju rahvamajas (Sireli, Surju küla) 21.03.2023 kell 13.00-17.30;
* Kilingi-Nõmme klubis (Pärnu tn 73, Kilingi-Nõmme) 23.03.2023 kell 13.00-17.30.

**INFOPÄEVAD SAARDE VALLA ELANIKELE:**

Surju rahvamajas 21.03.2023 algusega kell 18.00;

Kilingi-Nõmme klubis 23.03.2023 algusega kell 18.00.